**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о испитивању, жигосању и обележавању оружја, направа и муниције садржан је у члану 97. став 1. тачка 4) Устава Републике Србије којим је, између осталог, прописано да Република Србија уређује и обезбеђује одбрану и безбедност Републике Србије и њених грађана и мере за случај ванредног стања.

**II. РАЗЛОЗИ ЗА ДОНОШЕЊЕ ЗАКОНА**

Циљ доношења Закона о испитивању, жигосању и обележавању оружја, направа и муниције је обезбеђивање сигурности функционисања ватреног оружја, направа и муниције, сигурност при употреби, манипулацији и складиштењу, као и стандардизација и унификација оружја, направа и муниције. Сигурност корисника оружја, направа и муниције обезбедиће се доношењем овог закона и пратећих прописа, утврђивањем начина и врсте испитивања и контроле које спроводе овлашћена правна лица за испитивање оружја, направа и муниције. У конкретном случају, ради се о испитивању, контроли, жигосању и обележавању оружја, направа и муниције пре пуштања у промет, које се мора правно обезбедити доношењем посебног закона и подзаконских аката на основу тог закона. Имајући у виду изузетан значај ове области, посебно са аспекта безбедности живота и имовине лица, иста мора бити регулисана законом, јер се у супротном доводи у питање безбедност грађана и њихове имовине.

Доношење предложеног закона је један од услова за приступање Републике Србије Конвенцији о узајамном признавању жигова за ручно ватрено оружје од 1. јула 1969. године и повратак Републике Србије у Сталну међународну комисију за испитивање ручног ватреног оружја (Commission Internationale Permanente pour L Eprueuve des Armes a Feu portatives - C.I.P)

Пре стављања у промет, ватрено оружје, направе и муниција за цивилну употребу у ЕУ и земљама чланицама C.I.P-а обавезно се испитује и контролише од стране овлашћених организација за испитивање и контролу оружја и муниције која је призната од стране C.I.P-а.

У садашњој ситуацији, домаћи произвођачи оружја и муниције, за сваки производ намењен извозу, обавезу испитивања, контроле и жигосања обављају у иностранству, углавном у Аустрији или Мађарској. Издвајање финансијских средстава за ову намену износи око 220.000 долара (УСД) годишње.

Социјалистичка Федеративна Република Југославија је 1969. године донела Закон о испитивању и жигосању, односно обележавању ручног ватреног оружја и муниције („Службени лист СФРЈ”, број 20/69), Правилник о поступку за испитивање и жигосање односно обележавање ручног ватреног оружја, муниције и ручних апарата и направа код којих се за погон користи енергија барутних гасова („Службени лист СФРЈ”, број 15/70), Правилник о условима које морају испунити стручне радне организације за испитивање и жигосање односно обележавање ручног ватреног оружја и муниције („Службени лист СФРЈ”, број 23/69).

Након оснивања Завода за испитивање оружја и муниције у Крагујевцу 29. децембра 1969.године створени су предуслови да учлањење СФРЈ у Сталну међународну комисију за испитивање ручног ватреног оружја.

У складу са тим, СФРЈ је дана 23. маја 1973. године приступила Конвенцији о узајамном признавању жигова за ручно ватрено оружје и постала члан Сталне међународне комисије за испитивање ручног ватреног оружја C.I.P.

На основу мишљења Арбитражне комисије Мировне конференције о Југославији да СФРЈ више не постоји, Стална међународна комисија за испитивање ручног ватреног оружја је на XXII Пленарној седници прихватила став да СФРЈ не постоји, да Конвенција о узајамном признавању жигова за ватрено оружје, нема ефекта према СР Југославији и да се жигови Завода за испитивање оружја и муниције из Крагујевца не признају од 30. септембра 1992.године.

Савезна Република Југославија је дана 6. децембра 2000. године поднела захтев за поновно приступање Конвенцији о узајамном признавању жигова за ватрено оружје, и учлањење у Сталну међународну комисију за испитивање ручног ватреног оружја.

Захтев СР Југославије је дана 2. априла 2001. године званично прослеђен од стране Сталног бироа Сталне међународне комисије за испитивање ручног ватреног оружја, свим земљама потписницама Конвенције.

Министарство за иностране послове, спољну и међународну трговину и међународну сарадњу Краљевине Белгије упутило је акт (број акта Ј22-МS-94-Cir.1163-S-84.570/11990 од 8. маја 2002.године), којим је обавестило Амбасаду СР Југославије у Бриселу да због примедби једног броја земаља на Закон и Правилник о испитивању ручног ватреног оружја и муниције, захтев СР Југославије за приступање Конвенцији не може бити прихваћен.

Државна заједница Србије и Црне Горе је дана 22. новембра 2004. године поднела захтев за поновно приступање Конвенцији о узајамном признавању жигова за ручно ватрено оружје и учлањење у Сталну међународну комисију за испитивање ручног ватреног оружја.

Министарство за иностране послове, спољну и међународну трговину и међународну сарадњу Краљевине Белгије (актом број Ј4-CD-2006-Cir.1351-S-92.660/10025 од 21. фебруара 2006. године), званично је Амбасаду Државне заједнице Србије и Црне Горе обавестило да, због примедби две земље потписнице Конвеције, захтев Србије и Црне Горе за приступање Конвецији није комплетан, да недостају Правилник и подаци о посебној организацији за испитивање и контролу оружја и муниције, па из наведених техничких разлога захтев не може бити прихваћен.

Приступањем Републике Србије Конвенцији, средства која издвајају домаћи произвођачи оружја и муниције за испитивање код иностраних завода би била усмерена посебној организацији за испитивање и контролу оружја и муниције у земљи, што би зауставило одливање девизних средстава и уз то би се остварила и значајна уштеда произвођачима оружја и муниције.

Приступање Републике Србије Конвенцији о узајамном признавању жигова за ватрено оружје је од изузетног значаја за произвођаче и извознике оружја и муниције за цивилну употребу, јер ће допринети несметаном протоку роба, као и усаглашавању наших закона и прописа из области оружја и муниције са законодавством Европске Уније.

Одлуком Владе Републике Србије о изменама и допунама оснивачког акта Друштвеног предузећа, Завод за испитивање и жигосање ручног ватреног оружја и муниције организован је као једночлано друштво с ограниченом одговорношћу и послује у складу са прописима којима се уређује правни положај привредних друштава („Службени гласник РС”, број 9/09).

Доношењем Закона о испитивању, жигосању и обележавању оружја, направа и муниције би се обезбедила перспектива Заводу за испитивање оружја и муниције у Крагујевцу који поседује објекте, опрему и кадрове за вршење послова испитивања и контоле оружја и муниције. Опрему, документацију и запослене Завода преузела би Агенција за испитивање, жигосање и обележавање оружја, направа и муниције, над чијим радом би надзор вршило Министарство унутрашњих послова. Са постојећим капацитетима Агенција би могла да врши услуге произвођачима оружја и муниције у суседним државама (Босни и Херцеговини, Македонији, Бугарској, Румунији, Грчкој...) које немају свој завод, односно агенцију за испитивање оружја и муниције, али имају производњу цивилног оружја и муниције.

Сходно Закону о оружју и муницији („Службени гласник РС”, број 20/15) којим је прописано да се не може регистровати оружје из категорије Б, као и ваздушно оружје из категорије Ц које није испитано, жигосано и обележено у складу са прописима који уређују испитивање, жигосање и обележавање оружја, предмет Закона о испитивању, жигосању и обележавању оружја, направа и муниције је и ваздушно оружје.

С обзиром на то да је Зaконом о оружју и муницији предвиђено да ваздушно оружје као и оружје са тетивом из категорије Ц припада категорији оружја које има одређени степен друштвене опасности, и да се ваздушно оружје и оружје са тетивом из ове категорије не може слободно држати као и то да се држи уз пријаву надлежном органу, ваздушно оружје и оружје са тетивом пре стављања у промет мора бити подвргнуто хомологацији. С обзиром на то да хомологација обухвата поступак којим се проверава усаглашеност оружја, направа и муниције и елемената муниције са међународним прописима, као и проверу безбедности функционисања оружја, оваквом врстом провере ваздушног оружја и оружја са тетивом обезбедиће се већи степен безбедности грађана.

Због великих проблема са којима се државе чланице Европске уније сусрећу са онеспособљеним оружјем, јер се може вратити у функционално стање, и чињенице да је велики акценат на поступку онеспособљавања оружја, тако да се оно не може оспособити за употребу, Република Србија је донела Правилник о онеспособљавању оружја који је потпуно усклађен са правилником који примењују чланице Европске уније, којим је прописан начин онеспособљавања оружја, па је стога предмет Закона о испитивању, жигосању и обележавању оружја, направа и муниције, између осталог, и онеспособљено оружје.

Доношењем новог Закона о испитивању, жигосању и обележавању оружја, направа и муниције биће у потпуности регулисан поступак којим се врши провера да ли су основни делови оружја трајно онеспособљени на начин да њиховим уклањањем, заменом или преправком, оружје не може бити поново оспособљено за употребу, што ће утицати на већи степен безбедности грађана.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Чланом 1. Предлога закона прописан је предмет уређења закона и то:испитивање, жигосање, обележавање и хомологација оружја, основних делова оружја, направа и муниције, права и обавезе произвођача, увозника, овлашћених продаваца, овлашћених сервисера и власника оружја, основних делова оружја, направа и муниције, права и обавезе овлашћеног правног лица за испитивање, жигосање и обележавање оружја, направа и муниције.

Чланом 2. прописани су појмови који се користе у овом закону и њихове дефиниције.

Чланом 3. прописана је обавеза обележавања, испитивања и жигосања ватреног оружја, основних делова оружја, муниције која се производи и/или ставља у промет и онеспособљеног оружја као и обавеза испитивања и жигосања оружја коме је поправком или преправком замењен или уграђен његов основни део док конвертибилно оружје, направе, ваздушно оружје и оружје са тетивом пре стављања у промет мора бити обележено и испитано.

Чланом 4. прописано је да ваздушно оружје и оружје са тетивом пре стављања у промет мора бити подвргнуто хомологацији у сврху утврђивања категорије оружја. Информације о извршеној категоризацији јавно се објављују. Такође, ваздушно оружје исте марке, модела и калибра, односно оружје са тетивом исте марке и модела, које је категоризовано, не подлеже поновном испитивању и категоризацији и може се стављати у промет, осим у случају када је произвођач променио неку од битних карактеристика оружја.

Чланом 5. прописано је да оружје и направе подлежу обавезној хомологацији или појединачном и поновљеном испитивању, као и да муниција подлеже обавезној контроли типа или појединачном испитивању производње сваке серије или хомологацији.

Чланом 6. прописани су изузеци од обавезе испитивања и жигосања.

Чл. 7-12. прописано је оснивање Агенције за испитивање, жигосање и обележавање оружја, направа и муниције као јавне агенције, од стране Владе, на предлог министарства надлежног за унутрашње послове, која послове испитивања, жигосања, обележавања, хомологације оружја, њихових основних делова, направа, муниције и контроле типа муниције врши као поверене послове. Надзор над радом Агенције врши Министарство унутрашњих послова. Прописани су извори финансирања Агенције, начин утврђивања цена услуга које врши Агенција, а које плаћају корисници тих услуга, као и да сагласност на акт којим се утврђује висина плата и број запослених у Агенцији даје Влада. Прописано је да је Агенција дужна да део средстава од цена услуга које плаћају корисници услуга Агенције, уплати у буџет Републике Србије, по завршном рачуну за претходну годину, као и да се висина и рок за уплату дела средстава од цена услуга које плаћају корисници услуга утврђује законом о буџету за наредну годину. Прописане су обавезе Агенције, као и техничка документација коју произвођач доставља Агенцији. Прописан је и начин на који Агенција врши обавештавање у области рада Ц.И.П.-а.

Чл. 13-14. прописана је двостепеност у одлучивању и надзор над применом овог закона и прописа донетих на основу овог закона, који врши Министарство унутрашњих послова.

Чланом 15. прописане су врсте испитивања у закону и то: хомологација, контрола типа муниције, појединачно испитивање, добровољно испитивање, торментација и појачано испитивање и испитивање онеспособљеног оружја , као и да се начин вршења провера, приликом испитивања, појединачног испитивања, хомологације, контроле типа муниције, испитивања онеспособљеног оружја, као и изглед ознака и жигова ближе уређују прописом који доноси министар.

Чланом 16. прописан је поступак испитивања – подносиоци захтева и поступање Агенције по захтеву.

Чл. 17-18. прописано је шта обухвата хомологација, које оружје, направе и муниција јој се подвргавају, као и обавезе Агенције, односно радње које предузима Агенција приликом вршења хомологације.

Чланом 19. прописан је поступак контроле типа муниције, којем се подвргава сваки тип муниције која је први пут серијски произведена или се први пут увози, као и обавезе Агенције, односно радње које предузима Агенција приликом вршења контроле типа муниције.

Чланом 20. прописано је које оружје, направе и муниције су предмет појединачног испитивања.

Чланом 21. прописан је поступак појединачног испитивања оружја и направа, као и обавезе Агенције, односно радње које предузима Агенција приликом вршења појединачног испитивања оружја и направа.

Чланом 22. прописан је поступак појединачног испитивања муниције и елемената муниције и обавезе Агенције, односно радње које предузима Агенција приликом вршења појединачног испитивања муниције и елемената муниције.

Чланом 23. прописано је добровољно испитивање и могућност за произвођача, увозника, односно власника оружја, направа и муниције који су претходно већ испитани да поднесу захтев за добровољно испитивање Агенцији.

Чланом 24. прописана је торментација и појачано испитивање (појачана торментација).

Чланом 25. прописано је испитивање онеспособљеног оружја.

Чланом 26. прописан је поступак обележавања оружја и направа.

Чланом 27. прописан је поступак обележавањамуниције.

Чл. 28-31. предвиђена су права и обавезе произвођача, увозника, продавца, сервисера и власника оружја, направа и муниције по овом закону.

Чланом 32. прописана је обавеза подношења захтева за одобрење превоза Министарству унутрашњих послова од стране власника, увозника, произвођача односно овлашћеног превозника, ради испитивања, жигосања и обележавања у складу са законом који уређује набављање, држање и ношење оружја и муниције.

Чланом 33. прописана је забрана неовлашћеног испитивања, жигосања и обележавања оружја, направа и муниције, што не подразумева случајеве када се испитивање, жигосање и обележавање оружја врши од стране овлашћених правних лица држава чланица Ц.И.П.-а, као и забрана неовлашћеног уклањања или измена ознака и жигова на оружју, муницији и направама.

Чланом 34. прописане су евиденције које води Агенција, као и да се изглед ових евиденција ближе уређује прописом који доноси министар, на предлог Агенције.

Чланом 35. прописане су евиденције које води Министарство унутрашњих послова.

Чланом 36. предвиђена је међународна сарадња, односно начини на које се она остварује.

Чл. 37-39. предвиђене су казнене одредбе за прекршаје по овом закону.

Чл. 40-41 предвиђене су казнене одредбе за извршена кривична дела по овом закону.

Чл. 42-46. предвиђене су прелазне и завршне одредбе. Прописано је да подзаконске акте за примену овог закона доноси министар у року од годину дана од дана ступања на снагу овог закона, као и да ће се до њиховог доношења примењивати важећи прописи, ако нису у супротности са овим законом. Предвиђено је да се прописи који ће бити донети на основу овог закона, примењују даном почетка примене овог закона, односно даном стављања ван снаге прописа донетих на основу Закона о испитивању ручног ватреног оружја, направа и муниције („Службени гласник СЦГ”, број 31/04) и Закона о испитивању, жигосању и обележавању ватреног оружја и муниције („Службени гласник РС”, број 46/95).

Предвиђено је да ће се поступци започети до дана почетка примене овог закона окончати по прописима који су важили до дана почетка примене овог закона. Предвиђено је да даном оснивања Агенције престаје са радом **Завод за испитивање оружја и муниције**, друштво са ограниченом одговорношћу, као и да права, обавезе, послове, запослене, средства, документацију и предмете у Заводу **за испитивање оружја и муниције**, друштво са ограниченом одговорношћу, преузима Агенција.

Предвиђено је даданом почетка примене овог закона престаје да важи Закон о испитивању ручног ватреног оружја, направа и муниције („Службени гласник СЦГ”, број 31/04) и Закон о испитивању, жигосању и обележавању ватреног оружја и муниције („Службени гласник РС”, број 46/95), да овај закон ступа на снагу осмог дана од дана објављивања у „Службеном гласнику Републике Србије”, а почиње да се примењује у року од годину дана од дана ступања на снагу овог закона, осим на произвођаче оружја, направа и муниције у поступку извоза у земље Ц. И. П.-а, на које се одредбе овог закона примењују од дана пријема Републике Србије у пуноправно чланство Ц.И.П.-а.

**IV.** **ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

Како би Министарство унутрашњих послова имало капацитете за вршење надзора над применом овог закона Правилником о унутрашњем уређењу и систематизацији радних места у Министарству унутрашњих послова предвиђена је нова организациона јединица у чијој би надлежности било вршење надзора над применом овог закона. Радна места у новој организационој јединици требало би да се попуне расподелом већ постојећих ресурса имајући у виду да су Законом о буџету Републике Србије за 2018. годину средства на економским класификацијама са којих се исплаћују плате планирана за постојећи ниво коефицијената и постојећи број запослених.

Средства из буџета Републике Србије потребна су и након приступања Конвенцији о узајамном признавању жигова за ручно ватрено оружје од 1. јула 1969. године, јер је износ годишње чланарине у овој организацији 10.000,00 евра.

Истовремено, приступањем Републике Србије Конвенцији средства која издвајају домаћи произвођачи оружја и муниције за испитивање код иностраних завода би била усмерена посебној организацији-агенцији за испитивање и контролу оружја и муниције у земљи, чији је оснивач Влада. На овај начин зауставило би се одливање девизних средстава и уз то би се остварила и значајна уштеда произвођачима оружја и муниције.

Такође, Агенција би по преузимању Завода за испитивање оружја и муниције, са постојећим капацитетима, могла би да врши услуге произвођачима оружја и муниције у суседним државама (Босни и Херцеговини, Македонији, Бугарској, Румунији, Грчкој...) које немају свој Завод за испитивање оружја и муниције, али имају производњу цивилног оружја и муниције.

**V.** **РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Што хитнијим уређивањем поступка којим се врши провера да ли су основни делови оружја трајно онеспособљени на начин да њиховим уклањањем, заменом или преправком, оружје не може бити поново оспособљено за употребу и увођењем обавезе да ваздушно оружје и оружје са тетивом пре стављања у промет мора бити подвргнуто хомологацији утицаће се на већи степен безбедности грађана, односно заштитиће се имовина и животи грађана Републике Србије.